Kõver kuningriik

"Kõver kuningriik" on noorsookirjanik Leigh Bardugo 2016. aastal ilmunud imeulmeromaan, mis on romaani "Vareste kuus" järg. Teose esmatrükk ilmus USA kirjastuse Henry Holt and Company kaudu. Eesti keeles ilmus see teos 2018. aastal kirjastuse Pegasus kaudu (tõlkija Lii Tõnismann).

Romaan on Bardugo "Griša" raamatusarja viies raamat. Sellele eelnevad “Vari ja luu” (ingl “Shadow and Bone”) triloogia ja “Vareste kuue” diloogia. Diloogiale järgneb “Nikolai” kaheraamatune sari. 

 Peategelased 
 Kaz Brekker – Ketterdami tänavajõugu Sagulaste ninamees, keda saab kirjeldada kui külmaverelise strateegi ja tuntud kurjategijana.
 Inej Ghafa – spioon ja endine suli akrobaat, kasutab oma oskusi Kazi tänavajõugu heaks.
 Jesper Fahey – tulirelvade ekspert, kes varjab oma Griša võimeid. 
 Nina Zenik – Griša südamelõhestaja, kes jääb sõltuvusse jurda parem'ist.
 Matthias Helvar – endine Fjerda sõdur ja vang Ketterdamis, kes aitas jõugul Jääkindlusse sisse murda ning toetab Ninat võõrutusnähtude ajal.
 Wylan Van Eck – keemik, düsleksiahäirega noor pärija, kelle ta isa hülgas.

 Olulised kõrvaltegelased 
 Jan Van Eck – Ketterdami mõjukas kaupmees, kes saatis jõugu Jääkindlusse ja keeldub neile lubatud tasu maksmast; Wylani isa.
 Pekka Rollins – Ketterdami mõjuvõimsama jõugu juht, Kaz Brekkeri vihavaenlane.
 Kuwei Yol-Bo – Šuu teadlase Bo Yul-Bayari poeg, kes päästeti Jääkindlusest.

 Süžee 
Teose tegevus algab kohe pärast “Vareste kuue” lõppu. Ketterdami mõjuvõimas kaupmees Jan Van Eck võttis Kaz Brekkeri liitlase Inej Ghafa pantvangi, et vältida jõugule nende tehtud töö eest maksmist ja saada Kuwei Yul-Bo oma valdusse. 

Romaani peamine tegevustik algab Griša Emil Retvenko vaatest, kus tiibadega Šuu mees röövib Retvenko. Sealt edasi algab teose põhitegevustik, kus Kaz planeeris keerulise päästeoperatsiooni Ineji vabastamiseks: Jesper ja Nina peavad Jan Van Ecki advokaati Cornelis Smeeti mängupõrgus tegevuses hoidma, samal ajal kui Kaz ja Wylan murravad mehe kontorisse sisse, et Van Ecki kinnisvaradokumente otsida. Sellele järgneb Van Ecki raseda naise Alysi röövimine, et naist pantvangide vahetuses kasutada. Samal ajal saabub Ketterdami Colm Fahey, Jesperi isa, kes tuli poja võlgade kohta Jesperilt aru pärima. Jesper läheb koos Wylaniga Colmiga kohtuma, kuid neid rünnatakse ja nad põgenevad läbi ülikooli raamatukogu. Jõudes tagasi peidupaika, annab Jesper lühiülevaate toimunust ja selgitab oma isale olukorda. Colm soovib pojaga koos kohe Ketterdamist lahkuda, kuid Kaz palub kolm päeva aega, et raha saada. Lisaks palub Kaz Jesperi isal linnas hotellis oodata järgmisi juhtnööre.

Hiljem läheb jõuk pantvange vahetama, kuid selle käigus ründab neid ja teisi ümbruskonna Grišasid kolm üliinimlike võimetega šuu sõdurit. Vahetus oli edukas, aga sellest hoolimata pidid Nina, Jesper ja Wylan põgenema neid jälitavate sõdurite eest. Neil õnnestub põgeneda, kui Wylan süütab ühe neist põlema ja teisele laseb Nina relvaga silma. Meeskond kohtub peidupaigas ja Kaz paljastab oma plaani, et Van Ecki ärid põhja lasta. Selleks on ta kokku ostnud suhkrufirmade aktsiaid ja plaanib kaupmehe suhkruladusid keemiliselt muundatud kahjuritega hävitada, seeläbi tõstes suhkru hinda.

Kaz ja Wylan üritavad Van Ecki majast plaani järgnevateks etappideks vajaminevat pitserit varastada. Samal ajal imbuvad Nina ja Inej suhkruladudesse, kuid neid rünnatakse ja tuleb välja, et Pekka Rollins teeb Van Eckiga koostööd. Pekka ründab jõugu peidupaika, kus hoitakse Kuwei Yul-Bod ning Jesper ja Matthias on vastutavad tema valvamise eest. Nad põgenevad ja saavad ülejäänud jõuguga kokku hotellis, kus Colm peatub. Nina seletab teistele, et ta suudab surnukehi kontrollida – nii tema, Wylan ja Kuwei oletavad, et see võib tuleneda jurda parem'i vöörutusnähtudest. Veel tuleb välja, et Van Eck on kõik linna jõugud oma teenistusse saanud ja andnud neile ülesandeks Kazi jõuk leida. See jätab nad ilma põgenemisteeta ning Kaz mõtleb välja uue plaani: kuulutada välja Kuwei teenuste lepingulise oksjoni.

Oksjoni päev saabub, Fjerda, Ravka, Šuu ja Zemeni delegatsioonid hakkavad üksteisest üle pakkuma. Selle käigus ilmuvad Kazi maskeeritud Grišad ja väidavad, et oksjon on pettus, sest Van Eck on rahastanud Shu delegatsiooni. Kaupmeeste Nõukogu jääb neid uskuma ja arreteerib Van Ecki, hävitades tema maine. Jõugul õnnestub Kuwei surm lavastada ning seejärel ta Ravkasse ohutusse viia. Lavastuse tõttu tekkinud segaduse käigus tapab noor Drüskelle Matthiase.

Kaz kohtub veel Pekka Rollinsiga, pannes teda uskuma, et Brekker on Pekka poja elusalt maha matnud. Pekka lahkub linnast, et oma poega otsida. Van Ecki vangistamise tõttu pärib Wylan koos Alysiga tema perekonna vara. Jesper jääb Wylani juurde elama, aidates äri ajada ja samal ajal oma Griša võimeid treenida.

Teose lõpus kohtub Inej oma vanematega, kelle Kaz Strumhondi abiga leidis. Kazi tuleb veel ähvardama tõeline Loodete Nõukogu. Inej hiilib veel Pekka maamajja ning ähvardab meest, et ta lõpetaks oma äritegevuse Ketterdamis.

 Teose vastuvõtt 
Teos oli nomineeritud Goodreadsi auhinnale “Readers’ Favourite Young Adult & Science Fiction“ (2016) ja saavutas neljanda koha 28 178 häälega. Teos on saanud kiitvaid arvustusi veebilehtedel Kirkus, Booklist ja The Bulletin of the Center for Children’s Books. "Kõver kuningriik" on olnud New York Timesi bestsellerite edetabelis esikohal.

“Vareste kuue” raamatusarja ainetel on valminud Netflixi 2023. aasta telesari "Shadow and Bone". Sari piirdus kahe hooajaga.

Viited

Kategooria:2016. aasta kirjandusteosed